Fredag skal en 17 år gammel jente ha blitt utsatt for en overfallsvoldtekt i nærheten av Handelshøyskolen i Ytre Sandviken.

– Overfallet skjedde på en gangvei som går mellom Handelshøyskolen og Jægerbakken, opplyser Jannicke Bremar Johannessen, fungerende leder for volds- og sedelighetsavsnittet ved Bergen sentrum politistasjon.

På gangvei

Voldtekten skal ha funnet sted i tidsrommet mellom klokken 2130 og klokken 2200.

I forkant av hendelsen kom jenten med buss fra sentrum. Hun gikk av på busstoppet i Åsaneveien cirka klokken 2040.

Jenten bor i området. På vei hjem møtte hun det hun mener er mannen som senere samme kveld voldtok henne.

– Hun la merke til at han stirret på henne, forteller Johannessen.

– Stirret på henne

17-åringen gikk deretter hjem. En time senere gikk hun ut igjen. Etter en tur i området, tok hun gangveien fra Handelshøyskolen og ned mot Jægerbakken.

– Der møtte hun igjen mannen som stirret på henne da hun gikk av bussen. Mannen brukte makt mot jenten, og fullbyrdet en voldtekt i terrenget noen meter fra gangveien, opplyser Johannessen til BA.

Alt skal ha skjedd i løpet av et kort tidsrom. Politiet vil ikke gå nærmere inn detaljer rundt hendelsesforløpet.

Jentens bistandsadvokat, Ellen Eikeseth Mjøs, betegner saken som svært alvorlig.

– Hun en naturlig nok preget av det som har skjedd, sier Mjøs til BA.

Slik beskrives gjerningsmannen

Ifølge jentens beskrivelse snakket gjerningsmannen gebrokkent norsk.

Han er cirka170 cm høy, trolig mellom 34–45 år.

Ifølge jenten er han fra Midtøsten.

Den ene fortannen hans skal være litt skjev.

Mannen skal ha vært iført svart bukse og svart jakke.

Håret hans beskrives som tykt og grovt.

Han hadde trolig på seg en blå T-skjorte.

Ønsker tips

17-åringen tok kontakt med politiet natt til mandag.

– Hun har vært til undersøkelse på voldtektsmottaket. Undersøkelsene derfra vil vise om politiet finner noen spor, sier Johannessen.

Politiet har foreløpig ingen mistenkte. De jobber nå med å undersøke overvåkingskamera i området.

– Dette er en alvorlig sak som vi har fullt fokus på nå. Vi ønsker kontakt med folk som har vært i området fredag fra klokken 2030 til klokken 2230, sier hun.

Politiet kan kontaktes på telefon 02800.